Werkloosheidsyfer bly ŉ kopseerArgieffoto ter illustrasie (Foto: Pixabay) Suid-Afrika het steeds ŉ verstommend hoë werkloosheidsyfer van 29,1%. Dit beteken dat byna een uit elke drie Suid-Afrikaners nié ŉ werk het nie. Die werkloosheidsyfer het in 2017 op 27,7% gestaan. Statistieke Suid-Afrika het Dinsdag sy kwartaallikse arbeidsmagopname (QLFS) vir die vierde kwartaal van verlede jaar bekend gemaak. Dié opname toon dat die amptelike werkloosheidsyfer onveranderd teenoor die derde kwartaal van 2019 gebly het. Daar is egter geen rede om opgewonde te raak oor die onveranderde werkloosheidskoers nie aangesien die aantal ontmoedigde werksoekers in ŉ enkele kwartaal met 62 000 toegeneem het van 2,79 miljoen tot 2,85 miljoen. Diegene wat nié in die arbeidsmark werksaam is nie om enige ander redes as ontmoediging, het óók met 45 000 toegeneem van 12,68 miljoen tot 12,72 miljoen. Dit beteken 107 000 méér mense, teenoor die derde kwartaal, het nie in die vierde kwartaal werk gesoek nie. Die persentasie mense wat vir ŉ jaar of langer werkloos was, het ook oor die afgelope tien jaar met 59,9% tot 73,3% gestyg. “Dit beteken dat ŉ toenemende getal Suid-Afrikaners nie kan bekostig om brood op die tafel te sit, of om hul gesinne aan te trek en te versorg nie,” sê die DA in reaksie op die jongste opname. (Foto: pixabay) Volgens die opname het die getal Suid-Afrikaners wat tans in ŉ werk aangestel is, wel met sowat 45 000 toegeneem tot 164 miljoen. Dit is waarskynlik omdat die Suid-Afrikaanse bevolking op werkende ouderdom in die vierde kwartaal met 145 000 toegeneem het vergeleke met die derde kwartaal. Die getal werklose persone in die vierde kwartaal het met 8 000 tot 6,7 miljoen afgeneem, vergeleke met die vorige kwartaal. Dit beteken daar is 38 000 meer mense in die arbeidsmag. Werksgeleenthede het in die vierde kwartaal in twee van vier sektore toegeneem. Die grootste toename in indiensneming was in die formele sektor waar 117 000 mense nuut aangestel is, gevolg deur die landbousektor met 6 000 nuwe aanstellings. Indiensneming in die informele sektor het egter met 77 000 afgeneem en onveranderd gebly in die private sektor. Die getal jong mense tussen die ouderdom van 15 en 24 jaar wat nie werk het of onderrig word nie, het van 32,3% in die derde kwartaal tot 32,0% (3,3 miljoen) in die vierde kwartaal afgeneem, toon die opname. Dr. Michael Cardo, DA-skaduminister vir indiensneming en arbeid, meen werklose Suid-Afrikaners word uitgesluit van die ekonomie en onderwerp aan ŉ lewe van swaarkry en verontwaardiging weens die ANC se mislukkings.